**ARCHITEKTŪROS IR TERITORIJŲ PLANAVIMO SKYRIUS**

**AIŠKINAMASIS RAŠTAS**

**Dėl TARYBOS sprendimo „DĖL žemės sklypo pripažinimo svarbiu kaimų bendruomenei „dumšiškiai“ ir PRAŠYMO jį priskirti prie neprivatizuojamų žemės sklypų“ projekto**

2020 m. birželio 29 d.

Raseiniai

|  |
| --- |
| ***1. Parengto projekto tikslai ir uždaviniai.*** |
| Raseinių rajono savivaldybės administracija, Raseinių rajono savivaldybės administracijos Architektūros ir teritorijų planavimo skyrius (toliau - Savivaldybė, Skyrius) gavo 2020 m. birželio 15 d. registruotą kaimo bendruomenės „Dumšiškiai“ raštą Nr. S-12 „Dėl Dumšiškių tvenkinio priskyrimo visuomenės poreikiams“. Rašte prašoma žemės sklypą aplink Dumšiškių tvenkinį (pridėtoje schemoje plotas 3,7000 ha), esantį Paliepių sen., Dumšiškių k., laisvos valstybinės žemės fonde, pripažinti svarbiu bendruomenei, palikti jį visuomenės poreikiams ir priskirti prie neprivatizuojamų žemės sklypų. Dumšiškių tvenkinys ribojasi su dauguma Dumšiškių kaimo gyventojų sodybiniais sklypais. Kadangi kito vandens telkinio arti nėra, šiame tvenkinyje kaimo gyventojai maudosi, vaikai, jaunimas, suaugusieji žvejoja. Ateityje bendruomenė tikisi turėti patrauklią poilsio zoną. Dėl sutikimo vykdyti šiame žemės plote aktyvias poilsio veikas, bendruomenė kreipėsi į NŽT prie ŽŪM Raseinių skyrių. Raseinių skyrius informavo, kad jie skyriui turi pateikti Raseinių rajono savivaldybės tarybos sprendimą dėl minėto sklypo pripažinimo svarbiu bendruomenei ir jo priskyrimo prie neprivatizuojamų žemės sklypų. Prie rašto bendruomenė prideda žemės ploto schemą, ištrauką iš Slabados kadastrinės vietovės žemės reformos žemėtvarkos projekto. 2020 m. birželio 10 d. įvykusio kaimų bendruomenės „Dumšiškiai“ išplėstiniame Tarybos posėdyje nutarta kreiptis į Raseinių r. savivaldybę, kad šis žemės plotas aplink tvenkinį būtų paliktas naudoti visuomenės poreikiams.Skyriaus parengtas sprendimo projektas teikiamas svarstyti artimiausiame Tarybos posėdyje. |
| ***2. Kokių pozityvių rezultatų laukiama.*** |
| Palankaus sprendimo priėmimo, sklypo įtraukimo į žemėtvarkos projektą ir galimybės naudotis šiuo sklypu savo reikmėms. |
| ***3. Galimos neigiamos priimto projekto pasekmės ir kokių priemonių reikėtų imtis, kad tokių pasekmių būtų išvengta.*** |
| Neigiamų pasekmių nenumatoma, projektas parengtas vadovaujantis Lietuvos Respublikos įstatymų, nutarimų nuostatomis. |
| ***4. Jeigu reikia atlikti sprendimo projekto antikorupcinį vertinimą, sprendžia projekto rengėjas, atsižvelgdamas į Teisės aktų projektų antikorupcinio vertinimo taisykles.*** |
| Vertinimas nereikalingas. |
| ***5. Projekto rengimo metu gauti specialistų vertinimai ir išvados, ekonominiai apskaičiavimai (sąmatos) ir konkretūs finansavimo šaltiniai.*** |
| Projektas derinamas pagal reglamentą, svarstomas komitetuose, ekonominių skaičiavimų ir finansavimo šaltinių nereikia.  |
| ***6. Numatomo teisinio reguliavimo poveikio vertinimas(norminio pobūdžio teises aktams).*** |
| Parengtas teisinio akto projektas neprieštarauja norminio pobūdžio teisės aktams. |
| ***7. Projekto autorius ar autorių grupė.*** |
| Raseinių rajono savivaldybės administracijos Architektūros ir teritorijų planavimo skyrius. |

Skyriaus vedėjas Armandas Mockus